Mens kommende konfirmander over hele landet lægger den sidste hånd på forberedelserne med kirke og præst, har en lille gruppe unge forberedt sig på en noget anderledes type konfirmation.

De har været på hyttetur med foreningen Humanistisk Samfund, hvor de har lært om emner som menneskerettigheder, ligestilling og seksualitet.

Målet er at konfirmere, altså bekræfte - ikke deres kristne tro - men deres humanistiske livssyn.

Et livssyn, der primært handler om at behandle hinanden ordentligt, forklarer 14-årige Laura Rodriguez-Kusk fra Aarhus, kommende humanistisk konfirmand.

- Humanisme betyder, at man ikke forskelsbehandler, men respekterer hinanden som de mennesker, man er. Og at man ikke ser ned på hinanden, forklarer hun.

Humanistiske konfirmationer - Foreningen Humanistisk Samfund har afholdt såkaldte konfirmationsceremonier siden 2011. - I år konfirmerer foreningen 22 unge fra Jylland og 120 fra Sjælland. - Forberedelsen foregår over to weekender i foråret, hvor de unge tager på hyttetur og bliver undervist i emner som kritisk tænkning, tolerance og menneskerettigheder.

Ikke en nonfirmation

Hos Humanistisk Samfund oplever man en stigende interesse for de humanistiske konfirmationer. Sidste år blev 96 unge konfirmeret af foreningen. I år er tallet vokset til 142.

Det glæder Annette Bøgh, der er underviser og såkaldt celebrant, en pendant til folkekirkens præster, hos Humanistisk Samfund.

- De unge har et behov for at markere, at de er midt i en overgang fra barn til voksen. Og det tilbyder vi dem på et ikke-religiøst grundlag, siger hun.

Alligevel er der visse paralleller til den traditionelle kristne konfirmation.

For eksempel er der sange og taler under ceremonien, og familierne vælger typisk at holde en fest efterfølgende.

Anne Bøgh understreger, at foreningen bevidst kalder det for en 'konfirmation', selvom mange forbinder ordet med kristendommen.

- Ordet betyder at 'bekræfte', og det mener vi også godt, man kan bruge i en ikke-kristen sammenhæng.

Kirke byttet ud med teater